Tarybos Sprendimas
2003 m. liepos 22 d.
dėl Europos konvencijos dėl stuburinių gyvūnų, naudojamų eksperimentiniams ir kitiems moksliniams tikslams, apsaugos Pakeitimo protokolo patvirtinimo
(2003/584/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 95 straipsnį, kartu su 300 straipsnio 2 dalimi ir 300 straipsnio 3 dalies pirmąja pastraipa,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) 1986 m. lapkričio 24 d. Taryba patvirtino Direktyvą 86/609/EEB dėl valstybių narių įstatymų ir kitų teisės aktų, susijusių su eksperimentiniais ir kitais mokslo tikslais naudojamų gyvūnų apsauga, suderinimo [3], nustatančią bendrąsias taisykles, į kurias įtraukti 1986 m. kovo 18 d. Europos konvencijos dėl stuburinių gyvūnų, naudojamų eksperimentiniams ir kitiems moksliniams tikslams, apsaugos (toliau - Konvencija) principai, tikslai ir pagrindinės nuostatos.
(2) 1998 m. kovo 23 d. Taryba patvirtino Sprendimą 1999/575/EB dėl Bendrijos Europos eksperimentams ir kitiems moksliniams tikslams naudojamų stuburinių gyvūnų apsaugos konvencijos patvirtinimo [4] ir išplatino pareiškimą, kad Europos bendrija nemano, jog yra saistoma reikalavimų pateikti statistinius duomenis, nustatytus minėtos Konvencijos 28 straipsnio 1 dalyje. Konvencija įsigaliojo Bendrijos teritorijoje 1998 m. lapkričio 1 d.
(3) Konvencijos prieduose pateiktos nuostatos yra techninio pobūdžio ir turėtų atspindėti naujausius mokslinius ir techninius pasiekimus bei mokslinio tyrimo susijusiose srityse rezultatus. Todėl šias nuostatas reikėtų periodiškai peržiūrėti supaprastinta tvarka.
(4) 1998 m. birželio 22 d. Pakeitimo protokolas, nustatantis supaprastintą tvarką pakeitimams Konvencijos prieduose atlikti, buvo pateiktas pasirašyti Konvencijos signatarams. Todėl šis Pakeitimo protokolas turėtų būti patvirtintas,
PRIĖMĖ ŠĮ SPRENDIMĄ:
1 straipsnis
Europos konvencijos dėl stuburinių gyvūnų, naudojamų eksperimentiniams ir kitiems moksliniams tikslams, apsaugos Pakeitimo protokolas yra patvirtinamas Europos bendrijos vardu.
Pakeitimo protokolo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį ar asmenis, kuriems suteikiami įgaliojimai pasirašyti Pakeitimo protokolą pagal jo 4 straipsnio 1 dalies a punktą tam, kad būtų išreikštas Bendrijos sutikimas būti jo susaistyta.
3 straipsnis
Bendrija pasirašo tik po to, kai valstybės narės, kurios taip pat yra šio sprendimo 1 straipsnyje nurodytos Europos konvencijos Šalys, užbaigė procedūras tam, kad pasirašytų Pakeitimo protokolą pagal jo 4 straipsnį. Valstybės narės kaip galima skubiau praneša Komisijai apie tai, kad užbaigė reikalingas procedūras.
4 straipsnis
Europos bendrijos minėtos Konvencijos 28 straipsnio 1 daliai taikoma išlyga, kaip nustatyta Sprendimo 1999/575/EB B priede, lieka nepakeista.
5 straipsnis
Šis Sprendimas skelbiamas Europos Sąjungos oficialiajame leidinyje.
Priimta Briuselyje, 2003 m. liepos 22 d.